BGRIM บวกแรง 2 วันติด หลังเซ็นโรงไฟฟ้าโซลาร์ฯอผศ. ลุ้นกำไรโตทะลุ 30% ยาวถึงปี 62
BGRIM บวกแรง 2 วันติด ลุ้นฟันกำไรโตทะลุ 30% ยาวถึงปี 62 ล่าสุด ณ เวลา 11.22 น. ราคาอยู่ที่ 23.30 บาท บวก 0.70 บาท หรือ 3.10% สูงสุดที่ 23.50 บาท ต่ำสุดที่ 22.90 บาท มูลค่าซื้อขายที่ 862.65 ล้านบาท
4 ต.ค. 2560

ผู้สื่อข่าวรายงานว่า ราคาหุ้นบริษัท บี.กริม เพาเวอร์ จำกัด (มหาชน) หรือ BGRIM ณ เวลา 11.22 น. ราคาอยู่ที่ 23.30 บาท บวก 0.70 บาท หรือ 3.10% สูงสุดที่ 23.50 บาท ต่ำสุดที่ 22.90 บาท มูลค่าซื้อขายที่ 862.65 ล้านบาท ขณะที่ดัชนีตลาดหุ้นไทยโดยรวมบวก 0.22%

โดยราคาหุ้น BGRIM ปรับตัวขึ้นแรงเป็นวันที่ 2 ติดต่อกัน นับตั้งแต่ราคาหุ้นอยู่ที่ระดับ 22.60 บาท เมื่อวันที่ 4 ต.ค.60 จากปัจจัยบวกหลังลงนามเซ็นสัญญาในการร่วมลงทุนให้สิทธิขายไฟฟ้าตามโครงการผลิตไฟฟ้าจากพลังงานแสงอาทิตย์แบบติดตั้งบนพื้นดินสำหรับหน่วยงานราชการกับองค์การสงเคราะห์ทหารผ่านศึก (ผอศ.) ทั้งหมด 5 โครงการ ขนาดกำลังการผลิตไฟฟ้า 23.58 เมกะวัตต์ จากที่บริษัทได้รับการจัดสรรจาก อผศ.ทั้งหมดจำนวน 11 โครงการ ขนาดกำลังการผลิตรวม 52.52 เมกะวัตต์ โดยจะเริ่มก่อสร้างในเดือน มี.ค.2561 และจะก่อสร้างแล้วเสร็จเดือน พ.ย.2561 ซึ่งจะสามารถรับรู้รายได้ทันที
อย่างไรก็ตาม บล.เอเซีย พลัส แนะนำ “Switch” BGRIM ราคาเป้าหมาย 21.50 บาท/หุ้น โดย BGRIM แจ้งตลท.ว่าได้มีการลงนามสัญญาร่วมลงทุนสิทธิขายไฟฟ้ากับทางองค์การสงเคราะห์ทหารผ่านศึก (อผศ.) สำหรับโครงการโซลาร์หน่วยงานราชการ เฟส 2 จำนวนทั้งสิ้น 5 โครงการ กำลังการผลิตรวม 23.6 เมกะวัตต์อย่างเป็นทางการ คาดจะสามารถผลิตเชิงพาณิชย์ได้ภายในเดือน พ.ย.2561
ประเด็นดังกล่าวถือเป็นประเด็นเดิมที่ได้รวมไว้ในประมาณการปัจจุบันอยู่แล้วตั้งแต่การประกาศการชนะประมูล ทำให้ยังคงประมาณการและคำแนะนำเช่นเดิม คือ Switch ไป RATCH / EGCO ที่มีการเติบโตต่อเนื่องในระยะยาวเช่นกัน รวมถึงมี upside และ Dividend YieId ในระดับที่ดีกว่า เนื่องจากในระยะสั้นราคาหุ้นเต็มมูลค่าพื้นฐานปี 2560 แล้ว
อย่างไรก็ตามในระยะยาวยังคงมีมุมมองบวกต่อทิศทางกำไรที่อาจจะปรับขึ้นได้ จากโครงการต่างๆที่ BGRIM จะเข้าไปลงทุนในอนาคต ซึ่งฝ่ายวิจัยพร้อมจะปรับเพิ่มประมาณการหากมีความชัดเจนในโครงการต่างๆ มากขึ้น
 
ด้าน บล.กสิกรไทย แนะนำ “ถือ” BGRIM ราคาเป้าหมาย 22.70 บาท/หุ้น โดยเริ่มบทวิเคราะห์ BGRIM ด้วยคำแนะนำ “ถือ” และมีราคาเป้าหมายกลางปี 2561 ที่ 22.70 บาท BGRIM เป็นผู้ผลิตไฟฟ้าแบบ SPP ใหญ่อันดับ 2 ของประเทศไทยที่มีประสบการณ์ในการพัฒนาและดำเนินโครงการโรงไฟฟ้า
ทั้งนี้คาดว่าบริษัทจะสามารถสร้างการเติบโตของกำไรปกติได้สูงถึง 31.8% ในช่วงปี 2560-2562 ซึ่งสูงกว่าค่าเฉลี่ยของผู้เล่นรายใหญ่อื่นๆที่มีการเติบโตเพียง 7.7% ในช่วงเวลาเดียวกัน นอกจากนี้บริษัทยังมี upside จากการบริหารจัดการโรงไฟฟ้าให้มีประสิทธิภาพมากขึ้นและการ Refininace เงินกู้ให้มีค่าใช้จ่ายลดลง ทั้งนี้ ด้วยกระแสเงินสดที่ค่อนข้างมั่นคง และเงินที่ได้จากการทำ IPO บริษัทสามารถลงทุนเพิ่มในโครงการใหม่ๆ และ/หรือ จ่ายเงินปันผลมากขึ้น ดังนั้น เราจึงเริ่มบทวิเคราะห์ด้วยคำแนะนำ “ถือ”